Source: http://www.europarl.europa.eu/doceo/document/A-8-2017-0151_MT.html
Timestamp: 2019-09-15 07:58:37+00:00
Document Index: 369716

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2015, Taqsima V - Il-Qorti tal-Awdituri
Proċedura : 2016/2155(DEC)
Ċiklu relatat mad-dokument : A8-0151/2017
dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2015, Taqsima V - Il-Qorti tal-Awdituri
– wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2015 (COM(2016)0475 – C8-0273/2016)(2),
– wara li kkunsidra r-rapport tal-Kumitat għall-Kontroll tal-Baġit (A8-0151/2017),
1. Jagħti l-kwittanza lis-Segretarju Ġenerali tal-Qorti tal-Awdituri għall-implimentazzjoni tal-baġit tal-Qorti tal-Awdituri għas-sena finanzjarja 2015;
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2015, Taqsima V – Il-Qorti tal-Awdituri
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2015, Taqsima V - Il-Qorti tal-Awdituri,
– wara li kkunsidra r-Rapport Speċjali tal-Qorti Ewropea tal-Awdituri Nru 15/2012: "Il-ġestjoni ta' kunflitti ta' interessi f'Aġenziji magħżula tal-UE",
A. billi, fil-kuntest tal-proċedura ta' kwittanza, l-awtorità ta' kwittanza tisħaq fuq l-importanza partikolari li l-leġittimità demokratika tal-istituzzjonijiet tal-Unjoni tissaħħaħ ulterjorment permezz ta' titjib fit-trasparenza u r-responsabbiltà u permezz tal-implimentazzjoni tal-kunċett ta' baġitjar abbażi tal-prestazzjoni (PBB) u governanza tajba tar-riżorsi umani,
1. Japprezza l-kooperazzjoni bejn il-Qorti tal-Awdituri (il-"Qorti") u l-Kumitat għall-Kontroll tal-Baġit tal-Parlament u jilqa' l-feedback regolari abbażi tat-talbiet tal-Parlament; jilqa' l-prattika reċenti li tippermetti lill-Parlament jippreżenta s-suġġerimenti tiegħu lill-Qorti għall-programm ta' ħidma annwali tagħha; jitlob dibattitu annwali aktar strutturat bejn il-President tal-Qorti u l-Konferenza tal-Presidenti tal-Kumitati tal-Parlament;
2. Jinnota li l-eżerċizzju tal-awditjar tal-kontijiet annwali tal-Qorti jsir minn awditur estern indipendenti bl-għan li jiġu applikati l-istess prinċipji ta' trasparenza u responsabbiltà li l-awditur japplika fil-konfront ta' dawk suġġetti għall-awditjar tiegħu; jieħu nota tal-opinjoni tal-awditur li r-rapporti finanzjarji tal-Qorti jagħtu stampa veritiera u ġusta tal-pożizzjoni finanzjarja tal-Qorti;
3. Jinnota li, fl-2015, l-approprjazzjonijiet finali tal-Qorti kienu jammontaw għal total ta' EUR 132 906 000 (meta mqabbla ma' EUR 133 498 000 fl-2014) u li r-rata ta' implimentazzjoni globali għall-baġit kienet ta' 98,68 %; jenfasizza li r-rata ta' implimentazzjoni kienet inqas minn dik tal-2014 (98,8 %);
4. Jenfasizza li l-baġit tal-Qorti huwa purament amministrattiv, b'ammont kbir li qed jintuża għall-ispiża relatata ma' persuni li jaħdmu fi ħdan l-istituzzjoni; jenfasizza, madankollu, li l-introduzzjoni tal-kunċett ta' Baġitjar Abbażi tal-Prestazzjoni ma għandhiex tapplika għall-baġit tal-istituzzjoni kollu kemm hu, iżda għandha tinkludi wkoll l-iffissar ta' objettivi speċifiċi, li jistgħu jitkejlu u jinkisbu, realistiċi u marbuta mal-ħin (SMART) għall-pjanijiet annwali tal-persunal, l-unitajiet u d-dipartimenti individwali; jilqa', f'dan ir-rigward, l-implimentazzjoni tal-prinċipju ta' Baġitjar Abbażi tal-Prestazzjoni fl-operazzjonijiet ta' kuljum tagħha;
5. Ifakkar lill-Qorti li, skont l-Approċċ Komuni (paragrafu 54), l-awditjar tal-aġenziji deċentralizzati jibqa' "taħt ir-responsabbiltà sħiħa tal-Qorti, li tamministra l-proċeduri kollha meħtieġa" ; jinkoraġġixxi lill-Qorti tressaq proposti biex tissolva l-kwistjoni tal-awditjar tal-aġenziji fil-kuntest tar-reviżjoni attwali tar-Regolament Finanzjarju, u r-reviżjoni sussegwenti tar-Regolament Finanzjarju Qafas; iqis li din il-kwistjoni għandha tiġi ċċarata sabiex jitnaqqas kwalunkwe piż amministrattiv eċċessiv fuq l-aġenziji deċentralizzati, mingħajr ma jixxekklu l-ħtieġa u l-effikaċja tal-ħidma tal-Qorti;
6. Jinnota li r-riforma tal-Qorti ġiet implimentata fl-2015 u ġiet ikkunsidrata bħala suċċess mill-Qorti; jistenna bil-ħerqa li jirċievi valutazzjoni ta' nofs it-terminu tal-istrateġija tal-Qorti għall-2013-2017, inkluża analiżi tal-kisbiet tal-objettivi ewlenin tar-riforma;
7. Jilqa' l-approċċ ibbażat fuq il-valur miżjud tal-Unjoni, kif adottat mill-Qorti fir-rapporti tagħha; jappella biex issir aktar ħidma mal-istituzzjonijiet l-oħra tal-Unjoni biex jiġu żviluppati l-indikaturi tal-prestazzjoni u l-prijoritajiet għal governanza finanzjarja tajba;
8. Jinnota li r-reviżjoni tal-Artikolu 163 tar-Regolament Finanzjarju tipprevedi li "r-rapporti speċjali jiġu abbozzati u adottati f'perijodu ta' [...] 13-il xahar"; josserva li dan il-qafas ta' żmien ma ġiex irrispettat fl-2015; iħeġġeġ lill-Qorti tikkonforma ma' dan il-qafas ta' żmien mingħajr ma tikkomprometti l-kwalità tar-rapporti; jinkoraġġixxi, f'dan ir-rigward, lill-Qorti ttejjeb ir-rakkomandazzjonijiet fir-rapporti speċjali tagħha biex ikunu saħansitra aktar immirati;
9. Huwa tal-fehma li r-rapporti speċjali tal-Qorti għandhom jingħataw aktar prominenza mill-istituzzjonijiet riċevituri u għandhom jinkludu rapporti annwali speċifiċi; jenfasizza li l-effikaċja ta' rapporti speċjali separati tista' tiġi estiża li kieku dawn kellhom jinġabru flimkien fiż-żmien skont oqsma ta' politika speċifiċi, u b'hekk ikun possibbli għall-Parlament li jiddedika rapporti ad hoc għal dawk ir-rapporti speċjali tal-Qorti barra miċ-ċiklu ta' kwittanza;
10. Jiddeplora l-fatt li l-Qorti naqset, s'issa, milli tippreżenta rapport speċjali dwar kunflitti ta' interessi fl-aġenziji kollha, b'mod partikolari f'dawk relatati mal-industriji, minkejja t-talbiet ripetuti li saru mill-Parlament fir-rapporti tiegħu ta' kwittanza sa mill-2012; iħeġġeġ lill-Qorti tipproduċi u tippubblika l-ewwel rapport speċjali dwar il-kunflitti ta' interessi sal-aħħar ta' Ġunju 2017 u kull sena minn hemm 'il quddiem; iqis li l-produzzjoni tar-rapporti annwali dwar il-kunflitti ta' interessi mill-Qorti hija vitali għall-integrità tal-istituzzjonijiet tal-Unjoni, meta jitqies kemm hija importanti r-relazzjoni bejn l-aġenziji Ewropej fil-qasam tal-industrija, l-industriji u l-kumpaniji tal-lobbying;
11. Josserva li l-Qorti tikkonforma mal-ftehim interistituzzjonali li l-persunal jitnaqqas b'5 % matul perjodu ta' ħames snin; jitlob li jkun infurmat, sa Ġunju 2017, dwar kif dan it-tnaqqis huwa kompatibbli mar-reklutaġġi ġodda li saru mill-Qorti fl-2015 u mal-perċentwal tar-reklutaġġi ġodda tal-2015;
12. Jiddispjaċih li fost il-membri tal-Qorti kien hemm żbilanċ bejn is-sessi ta' ħames nisa b'paragun ma' 23 raġel fl-2015 u li n-numru tal-membri tas-sess sottorappreżentat naqas għal tlieta fl-2016; jiddispjaċih, barra minn hekk, li l-Qorti għad għandha żbilanċ bejn is-sessi fil-karigi ta' maniġment superjuri u intermedju (30,4 % / 69,6 %); jistieden lill-Qorti tippromwovi l-bilanċ bejn is-sessi, b'mod partikolari fil-karigi maniġerjali; jistieden, barra minn hekk, lill-Qorti tirrapporta lura lill-awtorità ta' kwittanza dwar il-miżuri meħuda u dwar ir-riżultati miksuba f'dan ir-rigward, mingħajr ma ddgħajjef il-missjoni tagħha;
13. Jenfasizza li l-bilanċ ġeografiku, jiġifieri r-relazzjoni bejn in-nazzjonalità tal-persunal u d-daqs tal-Istati Membri, irid jibqa' element importanti fil-ġestjoni tar-riżorsi, partikolarment fir-rigward tal-Istati Membri li ssieħbu fl-Unjoni fl-2004 jew wara; jilqa' l-fatt li l-Qorti kisbet kompożizzjoni ġeneralment ibbilanċjata ta' uffiċjali mill-Istati Membri li ssieħbu fl-Unjoni qabel l-2004 u mill-Istati Membri li ssieħbu fl-2004 jew wara; jindika, madankollu, li l-Istati Membri li ssieħbu fl-Unjoni fl-2004 jew wara għadhom sottorappreżentati fil-livell superjuri tal-amministrazzjoni u fil-karigi maniġerjali, fejn għad hemm bżonn li jsir progress;
14. Jinsab imħasseb dwar in-numru kbir ta' ġranet ta' liv minħabba mard fost il-persunal; jistieden lill-Qorti tiżgura li l-attivitajiet ta' benessri tagħha jkunu mmirati b'tali mod li jiżguraw il-benessri tal-membri tal-persunal tagħha, sabiex il-missjoni prinċipali tagħha titwettaq aħjar;
15. Jinnota l-metodu użat mill-Qorti biex tikkalkula l-liv minħabba mard tal-persunal; huwa tal-fehma li dan il-metodu mhuwiex xieraq għall-kalkolu effettiv tal-assenzi minħabba mard; jistieden lill-Qorti tapplika sistema ta' kalkolu bbażata fuq il-jiem ta' xogħol ta' assenza għal kull impjegat individwali, bħalma jagħmlu istituzzjonijiet oħrajn;
16. Jinnota li l-Qorti organizzat ħames "away days", prinċipalment fit-tħejjija tar-riforma tal-Qorti, bil-parteċipazzjoni ta' proporzjon baxx ta' membri tal-persunal (107 biss); jistieden lill-Qorti tiżgura li l-attivitajiet ta' benessri tagħha jkunu mmirati b'tali mod li jinkludu l-iżvilupp proattiv u pożittiv tar-riżorsi umani, bil-parteċipazzjoni ta' kemm jista' jkun membri tal-persunal;
17. Jinnota l-qafas etiku msaħħaħ tal-Qorti għall-prevenzjoni kemm tal-kunflitti ta' interess kif ukoll tal-imġiba ħażina min-naħa tal-persunal u l-membri; jistieden lill-Qorti tirrapporta lill-Parlament dwar ir-reviżjoni tar-regoli interni tagħha kontra l-fastidju;
18. Iħeġġeġ lill-Qorti tintroduċi s-sottomissjoni ta' dikjarazzjonijiet ta' interessi, minflok id-dikjarazzjonijiet tan-nuqqas tal-kunflitti ta' interessi, peress li l-awtoevalwazzjoni tal-kunflitti ta' interessi hija hi stess kunflitt ta' interessi; iqis li l-evalwazzjoni ta' sitwazzjoni ta' kunflitt ta' interessi trid issir minn parti terza indipendenti; jitlob lill-Qorti tirrapporta sa Ġunju 2017 dwar il-bidliet introdotti u tindika min qed jivverifika s-sitwazzjonijiet ta' kunflitti ta' interessi; itenni li l-integrità u t-trasparenza huma elementi ewlenin għall-fiduċja pubblika; jistieden lill-Qorti tistabbilixxi regoli ċari dwar ir-"revolving doors" u tistabbilixxi miżuri u sanzjonijiet dissważivi, bħat-tnaqqis tal-pensjonijiet jew il-projbizzjoni ta' ħidma għal mill-inqas tliet snin f'korpi simili, biex jiġu evitati każijiet ta' "revolving doors";
19. Ifakkar lill-Qorti li l-aġenziji deċentralizzati tal-Unjoni jeħtiġilhom jadottaw kodiċi ta' mġiba amministrattiva tajba u jiġu mħeġġa jużaw ir-reġistru ta' trasparenza bħala strument ta' referenza għall-interazzjoni tagħhom mar-rappreżentanti rilevanti;
20. Jistieden lill-Qorti tkun parti mill-ftehim interistituzzjonali dwar reġistru ta' trasparenza obbligatorju;
21. Jilqa' l-ħolqien ta' portal ta' trasparenza fuq is-sit web tal-Qorti kif ukoll il-fatt li l-Qorti diġà stabbiliet regoli dwar l-iżvelar ta' informazzjoni protetta; jirrakkomanda li l-Qorti xxerred dawn ir-regoli fost il-persunal tagħha sabiex l-impjegati kollha jkunu konxji minnhom; jitlob lill-Qorti biex, sa Ġunju 2017, tipprovdi dettalji dwar il-każijiet ta' żvelar ta' informazzjoni protetta fl-2015, jekk kien hemm, u dwar kif dawn ġew ittrattati u solvuti;
22. Jinnota li fl-2015 il-Qorti kienet proprjetarja ta' tliet binjiet, K1, K2 u K3; jitlob lill-Qorti tinkludi l-ippjanar għax-xogħlijiet ta' titjib fil-kwalità ta' dawk il-binjiet fir-rapport ta' attività annwali tagħha u tiżgura l-implimentazzjoni tal-ogħla standards possibbli ta' effiċjenza enerġetika matul tali xogħlijiet ta' titjib;
23. Jinnota s-sommarju tal-politika dwar il-bini tal-Qorti inkluż fir-rapport ta' attività annwali tagħha u jitlob li fil-futur tiġi pprovduta informazzjoni aktar dettaljata dwar din il-kwistjoni;
24. Jinnota ż-żieda fil-volum ta' xogħol ta' traduzzjoni fl-2015, kważi 3 % aktar mill-2014; jinnota li, skont ir-riforma tal-Qorti, l-istruttura tad-Direttorat tat-Traduzzjoni ġiet ottimizzata; jistieden lill-Qorti tiċċara kif dak id-Direttorat tejjeb il-ħidma tiegħu;
25. Jinnota n-negozjati bejn il-Qorti u l-Uffiċċju Ewropew Kontra l-Frodi (OLAF) biex tiġi kkunsidrata l-possibbiltà ta' arranġament amministrattiv; jistieden lill-Qorti tirrapporta dwar il-progress li jsir fin-negozjati f'dan ir-rigward;
26. Itenni t-talba tiegħu lill-Qorti biex fir-rapporti ta' attività annwali tagħha tinkludi, b'konformità mar-regoli eżistenti dwar il-kunfidenzjalità u l-protezzjoni tad-data, ir-riżultati u l-konsegwenzi tal-każijiet magħluqa tal-OLAF, fejn il-Qorti jew xi ħadd mill-membri tal-persunal tagħha kienu s-suġġett tal-investigazzjoni;
27. Jinnota r-rakkomandazzjoni tas-servizz ta' awditjar intern biex jiġi kkunsidrat użu aktar razzjonali tal-vetturi uffiċjali tal-Qorti; jistieden lill-Qorti tindirizza din il-kwistjoni b'kooperazzjoni mal-Qorti tal-Ġustizzja tal-Unjoni Ewropea u tinforma lill-Parlament dwar l-azzjonijiet meħuda għar-razzjonalizzazzjoni tal-ġestjoni tal-flotta;
28. Jilqa' l-isforzi u l-kisbiet tal-Qorti b'rabta mat-tnaqqis tal-impronta ambjentali tagħha; jinnota li l-Qorti nediet il-proġett tal-Iskema ta' Mmaniġġjar u Awditjar Ekoloġiċi (EMAS) fl-2013, bl-għan li tikseb iċ-ċertifikazzjoni EMAS sa tmiem l-2016; jilqa' l-fatt li, fit-13 ta' Novembru 2015, il-Qorti adottat politika ambjentali li tifformalizza l-parteċipazzjoni tagħha f'inizjattiva dwar il-ġestjoni ambjentali ta' kwalità għolja; jesprimi tħassib għad-dewmien taċ-ċertifikazzjoni EMAS;
29. Jenfasizza l-importanza ta' kooperazzjoni usa' ma' universitajiet Ewropej għall-ħolqien ta' korsijiet speċjalizzati fl-awditjar Ewropew; jistieden lill-Qorti żżomm lill-Parlament infurmat dwar l-iżviluppi u r-riżultati ta' tali kooperazzjoni estiża fil-ġejjieni;
30. Jistieden lill-Qorti tikkunsidra l-possibbiltà li tagħmel rakkomandazzjonijiet dwar komunikazzjoni aħjar dwar il-baġit tal-Unjoni, il-funzjonijiet tagħha u l-missjoni tagħha, u dwar kif dan jista' jiġi spjegat aħjar liċ-ċittadini Ewropej.